Diari Oficial de la Generalitat Valenciana


Sumari del DOGV 4223, del 08-04-2002 (2002/3308)

ORDRE de 25 de març de 2002, de la Conselleria d'Obres Públiques, Urbanisme i Transports, per la qual s'estableixen ajudes per a adquisició i renovació de vehicles destinats a la realització de serveis públics regulars permanents d'ús general de transport de viatgers per carretera de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4223

Data del DOGV
:   08-04-2002

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2002/3308


Data del document
:   25-03-2002

Organisme emissor
:   Conselleria d'Obres Públiques,Urbanisme i Transports

Tipus de document
:   Ordre

Descriptors 

:   * ajuda pública
    * suport econòmic
    * autobús
    * transport de viatgers
    * empresa de transport

ORDRE de 25 de març de 2002, de la Conselleria d'Obres Públiques, Urbanisme i Transports, per la qual s'estableixen ajudes per a adquisició i renovació de vehicles destinats a la realització de serveis públics regulars permanents d'ús general de transport de viatgers per carretera de la Comunitat Valenciana. [2002/X3308]
  
La millora en la qualitat i en les condicions de prestació dels serveis públics és un dels objectius fonamentals de l'activitat de foment de l'administració pública.
  
En aquest sentit, i en matèria de transports, la dita activitat es troba vinculada a la millora de les condicions de seguretat, confort i accessibilitat en els serveis de transport de viatgers, públic, regular, permanent i d'ús general.
  
La present ordre pretén ser un instrument per a la promoció i consecució dels citats objectius mitjançant l'establiment d'unes ajudes econòmiques que permeten, fonamentalment, obtenir un parc mòbil més modern i segur, mitjançant la possibilitat de renovar els vehicles, i potenciar que aquests vehicles permeten unes condicions d'accessibilitat i trasllat que siguen el més universals possible, amb introducció dels mitjans adequats que possibiliten el seu ús a persones de mobilitat reduïda.
  
Amb això es persegueix una millora del servei no sols en termes de modernització del parc, sinó també en termes d'obtenció d'una igualtat real en les condicions d'ús del citat servei per tots els potencials usuaris.
  
Per això, tenint en compte el que disposa l'article 47 del Text Refós de la Llei d'Hisenda Pública de la Generalitat Valenciana, i en virtut de les facultats atribuïdes en l'article 35 de la Llei 5/1983, de 30 de desembre, de Govern Valencià, i l'article 7 del Decret 210/2001, de 18 de desembre, pel qual s'aprova el Reglament Orgànic i Funcional de la Conselleria d'Obres Públiques, Urbanisme i Transports,
  
ORDENE
  
Article 1. Objecte
  
S'estableix un programa d'ajudes, per a l'exercici 2002, amb la finalitat d'incidir en la millora dels serveis dels transports regulars de viatgers, permanents, d'ús general, mitjançant la renovació del parc de vehicles-autobusos.
  
Article 2. Conceptes de les ajudes i quanties
  
1) Les ajudes es concediran per a l'adquisició de vehicles nous que substituïsquen els adscrits a concessions dels serveis de transport regulars, de viatgers, amb autobús, permanents d'ús general, amb més de 16 anys.
  
2) Les quanties que es concediran seran les següents:
  
Un 20% del cost d'adquisició del vehicle amb límit màxim de 15.500 euros (2.578.983 PTA).
  
3) Les ajudes seran concedides per un import global de 60.101 euros (9.999.965 PTA) a càrrec de la línia T0816000 del capítol VII, programa 513.30 del pressupost per a l'exercici 2002, de la Conselleria d'Obres Públiques, Urbanisme i Transports.
  
Article 3. Beneficiaris de les ajudes
  
Podran sol·licitar i ser beneficiaris d'aquestes ajudes, els empresaris individuals o les societats mercantils que siguen titulars de concessions de transport públic permanent d'ús general de viatgers per carretera, competència de la Generalitat Valenciana i vulguen substituir vehicles adscrits a la seua concessió que tinguen una edat superior a 16 anys, des de la primera matriculació.
  
Article 4. Criteris de valoració de les sol·licituds
  
Els criteris que serviran de base per a l'atorgament de les ajudes, tenint en compte l'extensió de les ajudes al màxim nombre de concessions i zones geogràfiques, seran els següents:
  
1. L'adaptació del vehicle a usuaris de mobilitat reduïda, de 0 a 20 punts.
  
2. La tarifa viatgers-quilòmetre de la concessió, de 0 a 5 punts.
  
3. El nombre de vehicles de l'empresa concessionària, de 0 a 5 punts.
  
4. L'edat mitjana dels vehicles adscrits a la concessió, de 0 a 10 punts.
  
5. L'adequació dels vehicles que s'han d'adquirir a les especials característiques dels serveis (núm. de places, etc.), de 0 a 5 punts.
  
6. El desballestament del vehicle substituït en la concessió, de 0 a 5 punts.
  
Article 5. Sol·licituds, documentació i terminis
  
1. Les sol·licituds d'ajuda previstes en la present ordre s'efectuaran per mitjà d'instància formalitzada d'acord amb el model que s'adjunta en l'ordre, dirigida a la Direcció General de Transports, de la Conselleria d'Obres Públiques, Urbanisme i Transports. Les dites sol·licituds s'hauran de presentar, en el termini de 45 dies naturals comptadors a partir de la publicació de la present ordre en el Diari Oficial de la Generalitat Valenciana, a la seu de la Conselleria d'Obres Públiques, Urbanisme i Transports, o en la dels serveis territorials de Castelló o Alacant, directament o per qualsevol de les formes que preveu l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificat per Llei 4/1999, de 13 de gener.
  
A la sol·licitud s'haurà d'acompanyar dels documents que s'especifiquen a continuació:
  
a) Còpia compulsada del CIF o NIF, si és procedent.
  
b) Pressupost del vehicle que s'ha d'adquirir.
  
c) Poders de representació compulsats, de la persona que represente a l'empresa.
  
d) Memòria explicativa de les característiques del vehicle o dels vehicles que s'han d'adquirir, preus de mercat i raons per a l'elecció del model, amb detall del pla de finançament d'aquests, la procedència dels recursos i el termini d'amortització dels préstecs per a la seua adquisició, si és procedent.
  
e) Fitxa tècnica del vehicle que se substitueix i compromís de baixa o desballestament.
  
f) Certificat de trànsit amb relació de vehicles de més de 9 places (matrícula o data de la 1ª matriculació) propietat de l'empresa concessionària.
  
g) Dades de domiciliació bancària per al cas de resultar beneficiari en cas de l'ajuda.
  
2. Així mateix, d'acord amb el que disposa l'Ordre de 30 de maig de 1996, de la Conselleria d'Economia i Hisenda (DOGV núm. 2.775, de 21.6.1996), s'haurà de presentar la següent documentació acreditativa de trobar-se al corrent en el compliment de les obligacions tributàries i de la Seguretat Social en el moment de finalització del termini de presentació de sol·licituds:
  
a) Certificat expedit per l'òrgan estatal competent de l'administració tributària.
  
b) Certificat expedit per l'òrgan competent de la Seguretat Social.
  
c) Certificat expedit per l'òrgan competent de la Conselleria d'Economia i Hisenda de la Generalitat Valenciana.
  
Els referits certificats hauran de ser positius o, si és procedent, indicar que els deutes estan ajornats, fraccionats o acordada la suspensió amb ocasió de la impugnació de les corresponents liquidacions. Tindran validesa durant el termini de sis mesos des de la data de la seua expedició, no obstant això si hagueren caducat abans de la proposta de resolució de concessió, el beneficiari proposat haurà de presentar un certificat actualitzat.
  
d) Alta i últim rebut de l'Impost d'Activitats Econòmiques.
  
No obstant això, quan l'empresa no estiga obligada a presentar declaracions o documents relatius a obligacions tributàries i de Seguretat Social, s'acreditarà aquesta circumstància mitjançant declaració responsable.
  
Article 6. Atorgament de les ajudes
  
La Direcció General de Transports a la vista de les sol·licituds presentades, prèviament a l'estudi, la fixació d'admissibilitats i les quanties, sobre la base dels criteris de valoració establits en aquesta ordre, elaborarà les propostes motivades per a l'atorgament i denegació de les ajudes, i les elevarà al conseller d'Obres Públiques, Urbanisme i Transports, per a la seua resolució definitiva.
  
El termini màxim per a resoldre expressament i notificar la resolució serà de quatre mesos i el seu còmput es realitzarà des de la data en què la sol·licitud haja tingut entrada en el registre de l'òrgan competent per a la seua tramitació. Superat aquest termini sense que haja recaigut resolució expressa, haurà d'entendre's que aquesta és desestimatòria.
  
Article 7. Pagament de les subvencions
  
1. Les empreses concessionàries que obtinguen ajudes previstes en aquesta ordre tindran l'obligació d'aportar, en el termini de 45 dies naturals des de la data de notificació de la resolució definitiva, la documentació següent:
  
a) Factures que acrediten l'adquisició del vehicle que incloguen les característiques del xassís i la carrosseria.
  
b) Una vegada aportada la referida documentació, pels beneficiaris i després de la comprovació prèvia que els justificants són adequats, es procedirà per la Direcció General de Transports a tramitar la proposta de pagament corresponent.
  
2. Així mateix, es disposarà d'un termini de 90 dies naturals des de la data de notificació de la Resolució definitiva, per a aportar la documentació següent:
  
a) Baixa del vehicle substituït, i desballestament, si és procedent, i certificat de baixa en trànsit.
  
b) Permís de circulació i fitxa tècnica del nou vehicle.
  
c) Sol·licitud d'adscripció del vehicle a la corresponent concessió.
  
Article 8. Obligacions dels beneficiaris
  
Els beneficiaris de les ajudes estaran obligats a mantenir el vehicle presentat adscrit a la concessió, segons les condicions del parc establides en aquesta (annex I).
  
Així mateix, els beneficiaris estaran obligats a facilitar qualsevol document o dada que la Direcció General de Transports considere necessari per a un coneixement exhaustiu del compliment dels fins previstos en l'ordre, per les empreses beneficiàries de les ajudes (annex I).
  
També hauran de no tenir pendent cap sanció definitiva per incompliment de la legislació de transport i posar en coneixement de l'administració qualsevol ajuda o subvenció que reben per a la mateixa finalitat d'altres administracions o entitats públiques (annex I).
  
Article 9. Revocació de les subvencions
  
La Direcció General de Transports comprovarà, pels mitjans que estime més adequats, el compliment de les obligacions inherents a l'atorgament de les ajudes. L'incompliment d'aquestes donarà lloc a la revocació de les subvencions, i la devolució de les quanties atorgades, així com dels corresponents interessos de demora.
  
DISPOSICIONS FINALS
  
Primera
  
Es faculta el director general de Transports per a dictar les disposicions i adoptar les mesures que considere oportunes per al desenvolupament, interpretació i aplicació del que disposa la present ordre.
  
Segona
  
La present ordre entrarà en vigor l'endemà de la publicació en el Diari Oficial de la Generalitat Valenciana.
  
Contra la present disposició, que posa fi a la via administrativa, es pot interposar recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos des de l'endemà de la seua publicació, tot això de conformitat amb l'article 107.3 de la Llei 30/1992, de 28 de novembre, de Règim Jurídic de les Administracions Públiques i Procediment Administratiu Comú, modificada per la Llei 4/1999, de 13 de gener, i l'article 46 de la Llei 29/1998, de 13 de juliol, reguladora de la Jurisdicció Contenciosa Administrativa.
  
València, 25 de març de 2002
  
El conseller d'Obres Públiques, Urbanisme i Transports,
  
JOSÉ RAMÓN GARCÍA ANTÓN